題謁松陵三賢堂
作者：趙鼎
朝代：宋

paragraphs: 垂虹過高岸，左江右湖水。
洞庭相吐吞，滄海迷涯涘。
長波卷風雨，莽蒼窮南紀。
人材鍾秀穎，習俗擅清美。
高風想三賢，足以振頹靡。
一時挺孤標，千載照青史。
荒祠倚橋側，草草漁樵市。
舟車往來衝，今誰踵前軌。
我從都城出，萬事空化委。
就跡月重輕，心期要偷擬。
異代豈無人，意欲從此始。
山林與鐘鼎，一決乃英偉。
近聞北客言，兵戎纏鞏汜。
誰能務採納，尚得扶隳毀。
歸歟固夙心，寧作一身喜。
亦念征戍兒，白骨委荒壘。
道路異秦吳，魂夢隔生死。
江湖信清絕，浮泛聊爾耳。
卻坐寫孤懷，悲風生綠綺。